Det er hovedløst dumt at bruge danske skattekroner på at finansiere muslimske parallelsamfund med alt, hvad der følger af sharia og øvrige problemer i Danmark.

Efter sommerferien åbner et muslimsk gymnasium på Vestsjælland. Et gymnasium, som ifølge stifterne er baseret på muslimske værdier. Godkendt af Undervisningsministeriet og dermed støttet med danske skattekroner.

Lad mig sige det kort: Muslimske værdier er ikke danske værdier!

Vi skal ikke tillade, at muslimske værdier ligestilles med danske værdier - ikke i skolevæsenet eller andre steder.

Nu er der sikkert nogen, der vil spørge, hvad så med de kristne friskoler, den jødiske skole og den katolske skole. Skal de heller ikke have lov at være her?

Til det er svaret, at både de kristne friskoler, det jødiske samfund i Danmark og katolikkerne er en del af det danske. De kristne friskoler er en del af vores kulturelle arv, og jøder og katolikker lever i Danmark som danske under den samme paraply af vestlige frihedsrettigheder, som de danske værdier er rundet af.

Det kan man ikke sige om islam - slet ikke. Islam er ikke bare en religion. Det er også en ideologi. Det er et retssystem. Det er en lovreligion, hvor islams love blandt religiøse muslimer sættes over danske love.

Man er naiv, hvis man tror, at et skolesystem baseret på 'islamiske værdier' kan sidestilles med den jødiske skole, hvor børnene lærer om jødisk kultur, helligdage og traditioner, men i øvrigt hylder og efterlever præcis de samme principper og værdier som os almindelige kulturkristne.

Og måske er naiv et lidt for pænt udtryk. For tilhængerne af det multikulturelle Danmark, som sidestiller islam med kristendom og jødedom, er ikke bare naive. De er blinde for den konflikt, som udspiller sig og forstærkes år for år mellem 'islamiske værdier' og 'vestlige værdier'.

En konflikt, som både kommer til udtryk på den rå og voldsomme facon gennem terrorangreb på civile i Europas byer, og som vi mærker ved det stadige pres om tilpasning af vores frie samfund til islams ufrie ideologi.

Jeg vil ikke kalde det en religionskamp. For det er ikke kristne mod muslimer - selvom islam i den grad forfølger og fordriver kristne. Det er en kulturkamp mellem ideologien islam og de vestlige frihedsværdier.

Når det islamiske gymnasium opstår, er det ikke på grund af et fromt ønske om blot at have lov at bede til gud i skoletiden. Det er et led i denne kulturkamp, hvor islams værdier i konfrontation med de vestlige værdier kæmper om indflydelse og magt. En kamp, som staten sender danske soldater ud i verden for at kæmpe.

Når den danske stat velvilligt bidrager med skattefinansiering af ideologien islams indtog i det danske uddannelsessystem, så er det ikke religiøs tolerance - det er kulturel fattigdom og politisk dumhed.

Jeg vil ikke tie. Jeg vil ikke overgive mig til fattigdommen og dumheden.